Επιβολή υποχρεώσεων παροχής δημόσιας υπηρεσίας τακτικών αεροπορικών γραμμών σύμφωνα με τον κανονισμό (ΕΟΚ) αριθ. 2408/92 του Συμβουλίου της 23ης Ιουλίου 1992

(2002/C 23/06)

(Κείμενο που παρουσιάζει ενδιαφέρον για τον ΕΟΧ)

1. Κατ' εφαρμογή των διατάξεων του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών, η Κυβέρνηση της Ομοσπονδιακής Δημοκρατίας της Γερμανίας αποφάσισε να επιβάλει υποχρεώσεις παροχής δημόσιας υπηρεσίας από την 1η Μαΐου 2002 στα δρομολόγια Ρόστοκ-Laage-Μόναχο και Ρόστοκ-Laage-Φραγκφούρτη.

2. Οι υποχρεώσεις δημόσιας υπηρεσίας είναι οι εξής:

2.1. Ελάχιστη συχνότητα, ωράρια και χρονοθυρίδες (slots)

Από Δευτέρα έως και Παρασκευή πρέπει να εκτελούνται καθημερινώς τουλάχιστον δύο τακτικά δρομολόγια μετ' επιστροφής. Οι αφίξεις στο Μόναχο ή στη Φραγκφούρτη πρέπει να πραγματοποιούνται πριν από τις 8:00 π.μ. και κατά τις 6:00 μ.μ. Οι αναχωρήσεις για Ρόστοκ-Laage πρέπει να εκτελούνται κατά τις 9:00 π.μ. και στις 7:00 μ.μ. Οι εν λόγω απαιτήσεις ισχύουν για όλο το έτος. Μεταξύ Χριστουγέννων και Πρωτοχρονιάς επιτρέπεται η παροχή περιορισμένης υπηρεσίας αερομεταφορών. Τα Σαββατοκύριακα και τις εορτές αρκεί ένα δρομολόγιο μετ' επιστροφής το μεσημέρι.

Για την χορήγηση των σχετικών χρονοθυρίδων (slots) πρέπει να υποβληθεί αίτηση στην αρμόδια αρχή σύμφωνα με το άρθρο 9 παράγραφος 1 του κανονισμού (ΕΟΚ) αριθ. 95/93 του Συμβουλίου της 18ης Ιανουαρίου 1993.

2.2. Μεταφορική ικανότητα

Για τις απαιτούμενες πτήσεις πρέπει να χρησιμοποιούνται αεροσκάφη τα οποία να διαθέτουν τουλάχιστον 30 θέσεις επιβατών.

2.3. Αεροσκάφη

Τα χρησιμοποιούμενα αεροσκάφη πρέπει είναι ελικοστροβιλοκίνητα ή αεριοπροωθούμενα και να διαθέτουν θάλαμο επιβατών υπό πίεση. Οι πτήσεις πρέπει να διεξάγονται σύμφωνα με τους κανόνες πτήσης με όργανα (IFR-Instrument Flight Rules).

2.4. Ναύλοι

Ο μέγιστος βασικός ναύλος για απλή διαδρομή από ή προς Ρόστοκ δεν πρέπει να υπερβαίνει 250 EUR (τελική τιμή). Πρέπει να εξασφαλίζεται η τήρηση συμφωνιών συνεργασίας αεροπορικών εταιρείων βάσει των κανόνων της IATA όσον αφορά τη χορήγηση ναύλων για μετεπιβίβαση.

2.5. Κρατήσεις

Οι θέσεις επιβατών στις πτήσεις πρέπει να διατίθενται μέσω τουλάχιστον ενός διεθνούς συστήματος κρατήσεων (CRS).

2.6. Συνέχεια των πτήσεων

Το πλήθος των πτήσεων οι οποίες ακυρώνονται για λόγους που αποδίδονται ευθέως στον αερομεταφορέα, δεν επιτρέπεται να υπερβαίνει το 2 % του κατ' εκτίμηση ετήσιου πλήθους πτήσεων.

3. Επισημαίνεται στους αερομεταφορείς ότι εφόσον μέχρι την 1η Απριλίου 2002 κανένας αερομεταφορέας δεν έχει υποβάλει στο Υπουργείο Οικονομίας του ομόσπονδου κράτους Mecklenburg-Vorpommern έγγραφη απόδειξη ότι από την 1η Μαΐου 2002 θα αρχίσει τακτικές αεροπορικές γραμμές σύμφωνα με τις επιβαλλόμενες υποχρεώσεις παροχής δημόσιας υπηρεσίας χωρίς να ζητεί χρηματοδοτική αντιστάθμιση, η Γερμανία, στο πλαίσιο της διαδικασίας που προβλέπεται στο άρθρο 4 παράγραφος 1 στοιχείο δ) του ανωτέρω κανονισμού, θα περιορίσει την πρόσβαση στη μία ή στις δύο γραμμές σε ένα μόνον αερομεταφορέα και, έπειτα από προκήρυξη διαγωνισμού, θα παραχωρήσει το δικαίωμα εκτέλεσης αυτών των αεροπορικών γραμμών από την 1η Μαΐου 2002.

Η σχετική προκήρυξη διαγωνισμού θα δημοσιευθεί σύντομα στην Επίσημη Εφημερίδα των Ευρωπαϊκών Κοινοτήτων, σύμφωνα με το άρθρο 4 παράγραφος 1 στοιχείο δ) του κανονισμού (ΕΟΚ) αριθ. 2408/92.

Περισσότερες πληροφορίες παρέχονται από: Wirtschaftsministerium Mecklenburg-Vorpommern Johannes-Stelling-Straße 14 D - 19053 Schwerin Τηλ.: (49-385) 588 55 11 Φαξ: (49-385) 588 58 65.